Kanoasas (upė)
Kanoasas (port. Rio Canoas 'kanojų upė') – upė pietų Brazilijoje, Santa Katarinos valstijoje; dešinioji Urugvajaus upės ištaka. Prasideda Sera Žeralo kalnuose (Anta Gordos masyve), ~1500 m aukštyje, Urubisi savivaldybėje. Smarkiai vingiuoja kalnuotomis vietovėmis į šiaurės vakarus ir pietvakarius. Vaga slenkstėta. Netoli Barasauno susilieja su Pelotasu ir sudaro Urugvajaus upę. Didžiausi intakai: Kaveirasas (kairysis), Marombasas (dešinysis). Upė keliose vietose patvenkta, sudaryti Kampos Novoso HE, Garibaldžio HE tvenkiniai. Miestai prie Kanoaso: Otasilio Kosta, Korea Pintas, Ponte Alta.